KIRJALLINEN KYSYMYS E-2657/00 esittäjä(t): Mark Watts (PSE) komissiolle. Ajoneuvojen pysähtymismatkat.



Virallinen lehti nro 089 E , 20/03/2001 s. 0215 - 0216



KIRJALLINEN KYSYMYS E-2657/00 esittäjä(t): Mark Watts (PSE) komissiolle (1. syyskuuta 2000) Aihe: Ajoneuvojen pysähtymismatkat Onko komissio tietoinen siitä, että kuorma-autojen ilmajarrujen rakenteeseen liittyy ominaispiirteenä toiminnan viivästyminen jopa 0,3 sekunnilla jarrupolkimen painamisen ja jarrutuksen todellisen alkamisen välillä, ja että tämä vastaa vain 30 mailin tuntinopeudella (n. 48 km/h) ajettaessa jo yhden autonpituuden matkaa ennen kuin jarrutuksen teho alkaa tuntua. Onko komissio myös tietoinen siitä, että jos henkilöauto ja lastattu kuorma-auto, joka kulkee kuorma-auton rajoitetulla nopeudella (56 mailia tunnissa eli n. 90 km/h), jarruttavat samalla hetkellä, niin kun henkilöauto on jo pysähtynyt, kuorma-auto kulkee yhä 30 mailin tuntivauhtia? Onko komissio myös tietoinen siitä, että nykyiset jarrujen tehokkuutta koskevat normit perustuvat jarrujen tarjoamaan hidastamisvoimaan pikemmin kuin pysähtymismatkaan? Koska asia on näin, onko komissio samaa mieltä siitä, että kuorma-autojen keskinäisten sekä kuorma-autojen ja muiden pienempien ajoneuvojen välisten nykyisten peräänajokolarien (joihin liittyy kuolinuhreja ja loukkaantumisia) liian korkean määrän pienentämiseksi nykyisin noudatettavia ajoetäisyyksiä edellä kulkevaan ajoneuvoon on kasvatettava? Erkki Liikasen komission puolesta antama vastaus (28. syyskuuta 2000) Pysähtymismatka ja jarrujen tehokkuus ovat henkilöautoilla ja raskailla kuorma-autoilla erilaiset, joten myös testausmenettelyt ja kynnysarvot poikkeavat näillä ajoneuvotyypeillä toisistaan. Tiettyjen ajoneuvoluokkien moottoriajoneuvojen ja niiden perävaunujen jarrulaitteita koskevan jäsenvaltioiden lainsäädännön lähentämisestä 26 päivänä heinäkuuta 1971 annetun neuvoston direktiivin 71/320/ETY(1), sellaisena kuin se on viimeksi muutettuna 27 päivänä tammikuuta 1998 annetulla komission direktiivillä 98/12/EY(2), liitteessä III olevassa 2.3 kohdassa säädetään, että 0,2 sekunnin kytkentäajassa jarrutuksen alkuhetkestä siihen hetkeen, jolloin jarrusylinterin paine saavuttaa 75 % sen asymptoottisesta arvosta, saa kulua enintään 0,6 sekuntia. On totta, että raskaiden ajoneuvojen perinteisten painejarrujen toimintaviiveet ovat melko pitkiä, mutta niiden on tästä huolimatta täytettävä tämä vaatimus. Tilanne useimpien uusien ajoneuvojen osalta on huomattavasti parantunut joitakin vuosia sitten käyttöönotettujen sähköjarrujen ansiosta, jotka lyhentävät jarrujen toimintaviiveen lähes olemattomaksi. Sekä pysähtymismatkaa että hidastuvuutta säännellään edellä mainitun direktiivin liitteessä II, joka sisältää säännöksiä myös monista muista turvallisuustekijöistä kuten mäkikäyttäytymisestä ja kuumajarrutuksesta. Ajoneuvojen rakentamista käsittelevä Yhdistyneiden kansakuntien Euroopan talouskomission työryhmä 29 on myös antanut sääntöjä hidastuvuudesta ja pysähtymismatkasta. On tärkeää, että ajoneuvot toimivat luotettavalla ja ennustettavalla tavalla jarrutuksen aikana. Jos säännellään ainoastaan pysähtymismatkaa, on vaarana, että sivuluisun riski kasvaa. (1) EYVL L 202, 6.9.1971. (2) EYVL L 81, 18.3.1998.